Kristillisdemokraattien ja vihreiden varapuheenjohtajat siirtyvät Satakunnasta toiseen vaalipiiriin, koska äänikynnys kohoaa maakunnassa liian korkeaksi pikkupuolueille. Yle Satakunnan toimittaja Antti Laakso pohtii, millaisen viestin tämä antaa äänestäjille.

Kuluneella viikolla kristillisdemokraattien varapuheenjohtaja Sauli Ahvenjärvi teki saman tempun kuin vihreä kollegansa Anne Bland kesällä: hän vaihtoi vaalipiiriä. Ahvenjärvi kalastelee ääniä jatkossa Pirkanmaalla ja Bland yrittää eduskuntaan Varsinais-Suomesta.

Varapuheenjohtajien päätösten taustalla on realismi. Molemmat kokeneet poliitikot tietävät, että heillä ei ole mahdollisuutta päästä keväällä Satakunnasta eduskuntaan.

Satakunta kutistuu jatkossa todennäköisesti kahdeksan kansanedustajan minipiiriksi. Samalla äänikynnys kohoaa 13 prosentin tietämille, eli yhden ehdokkaan saaminen parlamenttiin vaatii puolueelle noin 13 prosentin kannatuksen. Tämä on liian korkea äänisaalis vihreille ja kristillisille, jotka eivät tällä kertaa onnistu solmimaan edes vaaliliittoa avukseen.

Bland ja Ahvenjärvi ovat korostaneet äänikynnyksen epäoikeudenmukaisuutta. Bland ei omien sanojensa mukaan olisi edes tällä kertaa lähtenyt ehdolle Satakunnasta.

Pienpuolueiden harmin ymmärtää, mutta varapuheenjohtajien realistinen valinta on myös piiloviesti valveutuneille äänestäjille. Se kuuluu: Satakunnassa vihreiden ja kristillisten äänestäminen on lähes sama kuin äänestäisi tyhjää.

Jos edes eduskuntapuolueiden varapuheenjohtajat, eurovaaleissa tunnettuutta kerännyt Bland ja kansanedustajana toiminut Ahvenjärvi eivät usko läpimenon mahdollisuuksiin, miten kukaan vähemmän tunnettu vihreä tai kristillisdemokraatti voisi ihan tosissaan kuvitella pääsevänsä Satakunnasta eduskuntaan.

Ehdokkaita puolueiden listoille varmasti löytyy, mutta heidän tavoitteensa ovat seuraavissa kuntavaaleissa. Ja voihan kristillisiä ja vihreitä äänestämällä satakuntalainen tietysti vaikuttaa valtakunnalliseen vaalitulokseen muutaman promillen verran.

Jos satakuntalainen äänestäjä haluaa kuitenkin vaikuttaa omalta kannaltaan kaikkein keskeisimpään asiaan eli Satakunnan kansanedustajajoukon nimiin ja puolueväriin, hän joutuu valitsemaan keskustan, kokoomuksen, perussuomalaisten, SDP:n ja vasemmistoliiton väliltä.

Kristillisten ja vihreiden kannatuspohja Satakunnassa on vähäinen, mutta tiukassa taistossa suurten puolueiden välillä jokaisella äänellä on merkitystä. Voittajan vankkurit -ilmiö voi toimia myös eduskuntavaaleissa: varmalle häviäjälle annettu ääni ei innosta.

Anne Bland ja Sauli Ahvenjärvi puolestaan saavat tehdä itseään hiki hatussa tunnetuiksi vierailla mailla. Saa nähdä, haluavatko Pirkanmaan ja Varsinais-Suomen äänestäjät nostaa eduskuntaan puoluepolitiittisia vaalipakolaisia.